ORDE do 30 de abril de 2009 pola que se modifica a Orde do 16 de marzo de 2009, pola que se convocan axudas económicas dirixidas ás asociacións e fundacións con fins pedagóxicos e sen ánimo de lucro, inscritas no Rexistro Nacional de Asociacións, para a realización de actividades organizadas co alumnado e coas familias da Comunidade Autónoma de Galicia durante o ano 2009, e se aproban as súas bases reguladoras.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/05/2009

Coa finalidade de evitar as dúbidas xurdidas sobre o requisito de que as asociacións e fundacións figuren inscritas nos respectivos rexistros administrativos para poder ser beneficiarias das axudas convocadas na orde de referencia, esta consellería
dispón:
Artigo primeiro.-Modificación da Orde do 16 de marzo de 2009 pola que se convocan axudas económicas dirixidas ás asociacións e fundacións con fins pedagóxicos e sen ánimo de lucro, inscritas no Rexistro Nacional de Asociacións, para a realización de actividades organizadas co alumnado e coas familias da Comunidade Autónoma de Galicia durante o ano 2009, e se aproban as súas bases reguladoras.
A Orde do 16 de marzo de 2009 queda modificada como segue:
Un.-O título desta orde queda redactado do seguinte modo:
«Orde do 16 de marzo de 2009 pola que se convocan axudas económicas dirixidas ás asociacións e fundacións con fins pedagóxicos e sen ánimo de lucro, inscritas nos correspondentes rexistros, para a realización de actividades organizadas co alumnado e coas familias da Comunidade Autónoma de Galicia durante o ano 2009, e se aproban as súas bases reguladoras».
Dous.-A disposición terceira da convocatoria queda redactada do seguinte modo:
«Poderán ser beneficiarias destas axudas as asociacións ou fundacións legalmente constituídas e inscritas nos correspondentes rexistros administrativos da Comunidade Autónoma de Galicia cando teñan o seu domicilio social en Galicia, ou nos doutros ámbitos territoriais no caso de teren delegación en Galicia, cando nos seus estatutos figuren como fin preferente as actuacións co alumnado e coas familias, e que desenvolvan as súas actividades na Comunidade Autónoma de Galicia, agás aquelas como olimpíadas, rallys e outros concursos con fases nacionais ou internacionais».
Tres.-As alíneas a) e b) da disposición cuarta quedan modificadas como segue:
«a) Certificación de que a entidade está inscrita nos respectivos rexistros de asociacións e fundacións do seu ámbito territorial.
b) Copia compulsada dos estatutos da entidade».
Artigo segundo.-O prazo para a presentación de solicitudes será dun mes contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte, e se no mes do vencemento non houbese día equivalente ao inicial do cómputo, entenderase que o prazo expira o último do mes.
Disposición derradeira
Única.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 30 de abril de 2009.
Jesús Vázquez Abad
Conselleiro de Educación e Ordenación Universitaria